### Beslutning

Tilbagesendes Magistratsafdelingen for Teknik og Miljø med bemærkning, at byrådet i sit møde den 18. august 2021 har vedtaget Magistratens indstilling i overensstemmelse med erklæring fra Teknisk Udvalg af 16. august 2021.

Teknik og Miljø anbefaler et fælles adfærdskodeks, et styrket samarbejde mellem det almene boligtilsyn og boligorganisationerne samt foreslår, at der tages stilling til øgede driftsbevillinger til Tilsynet.

### Resumé

På baggrund af konkrete sager omkring uregelmæssigheder i almene boligorganisationer, herunder Østjysk Bolig, nedsatte rådmanden for Teknik og Miljø i januar 2021 en arbejdsgruppe med BL’s 5. kreds og Teknik og Miljø.

Arbejdsgruppen har afrapporteret 4. april 2021 med anbefalinger for:

Større gennemsigtighed omkring boligorganisationernes drift

Styrkelse af de enkelte boligorganisationers bestyrelser og administrative ledelse

Styrkelse af det kommunale tilsyn.

Teknik og Miljø anbefaler, at arbejdsgruppens afrapportering tages til efterretning.

Teknik og Miljø anbefaler endvidere, at byrådet drøfter behovet for at øge Tilsynets driftsbevilling for at kunne igangsætte de initiativer ved Tilsynet, som arbejdsgruppen foreslår implementeret. Det bemærkes, at øgede driftsbevillinger til det almene område med budgetforlig 2016-2019 og 2021 har øget antallet af tilsynsopgaver.

### Indstilling

Det indstilles:

At 1) Arbejdsgruppens afrapportering tages til efterretning.

At 2) Byrådets partier drøfter behovet for at øge driftsbevilling til Tilsynet for at kunne igangsætte de initiativer ved Tilsynet, som arbejdsgruppen foreslår implementeret.

### Sagens forløb

10-06-2021 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 14-06-2021 Magistraten
Fremsendes til [adresse] med bemærkning, at Magistraten i mødet den 14. juni 2021 anbefaler, at byrådet tiltræder Magistratsafdelingen for Teknik og Miljøs indstilling af 12. maj 2021.
 22-06-2021 [adresse] Byråd
Fremsendes til Teknisk Udvalg til behandling i henhold til beslutning i byrådets møde den 22. juni 2021.
 16-08-2021 Teknisk Udvalg

Aage Vestergaard, Jon Dam og Maria Larsen kunne tiltræde indstillingen i overensstemmelse med Magistratens anbefaling.

Ken Mogensen kunne tiltræde indstillingen med bemærkning om, at Tilsynet bør påse revisionsbemærkningernes tilstrækkelighed.

Patrick Ravn, Mathilde Jakobsen og Per Overgaard var forhindrede i at deltage i udvalgets behandling af sagen.

 18-08-2021 [adresse]
Tilbagesendes Magistratsafdelingen for Teknik og Miljø med bemærkning, at byrådet i sit møde den 18. august 2021 har vedtaget Magistratens indstilling i overensstemmelse med erklæring fra Teknisk Udvalg af 16. august 2021.